LV Eiropas Savienības Oficiālais Vēstnesis C 143/23

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 143/14)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

ΓΑΛΑΝΟ ΜΕΤΑΓΓΙΤΣΙΟΥ ΧΑΛΚΙΔΙΚΗΣ (GALANO METAGGITSIOU CHALKIDIKIS)

EK Nr.: EL-PDO-0005-01027-07.08.2012.

AĢIN ( ) ACVN ( X )

1. Nosaukums

Γαλανό Μεταγγιτσίου Χαλκιδικής (Galano Metaggitsiou Chalkidikis)

2. Dalībvalsts vai trešā valsts

Grieķija

3. Lauksaimniecības produkta vai pārtikas produkta apraksts

3.1. Produkta veids

1.5. grupa. Eļļas un tauki (sviests, margarīns, eļļa u. c.)

3.2. Apraksts par produktu, uz kuru attiecas 1. punktā minētais nosaukums

Augstākā labuma neapstrādāta olīveļļa Galano Metaggitsiou Chalkidikis tiek iegūta no šķirnes “Strongilolia” (“Galani”, “Prasinolia”) olīvām, kurām jābūt vismaz 90 % īpatsvarā, un no “Chondroelia Chalkidikis” šķirnes olīvām, kuru īpatsvars nedrīkst pārsniegt 10 %.

Olīveļļai Galano Metaggitsiou Chalkidikis piemīt šādas fizikāli ķīmiskās un organoleptiskās īpašības:

Skābums: ne lielāks par 0,60

Peroksīda skaitlis: ne lielāks par 15

Κ232 : nepārsniedz 2,35

Κ270 : nepārsniedz 0,18

Vaski: nepārsniedz 110 mg/kg

Nepiesātināto taukskābju saturs: vismaz 84 %

Oleīnkābes saturs: vismaz 73 %

Linolēnskābe: < 1,0 %

Linolskābe: < 11 %

Krāsa: dzeltenzaļa līdz zeltaini dzeltena, uzreiz pēc izspiešanas duļķaina, bet vēlāk pakāpeniski kļūst pavisam dzidra.

Organoleptiskās īpašības:

Raksturlielums Vidējā vērtība Trūkumi 0 Augļainuma mediāna > 3 Sīvuma mediāna > 3 Rūgtenuma mediāna < 2,5

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Olīvas, ko izmanto neapstrādātas augstākā labuma olīveļļas Galano Metaggitsiou Chalkidikis ražošanai, tiek izaudzētas un izspiestas tikai noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Olīveļļa Galano Metaggitsiou Chalkidikis tiek sapildīta pudelēs ģeogrāfiskajā apgabalā, lai nepieļautu produkta kvalitātes kritumu un vērtīgo īpašību zudumu nefasēta produkta pārvadāšanas laikā.

Lai nepazeminātos produkta kvalitāte, tiek veikti konkrēti pasākumi, proti:

1) produktu sākumā uzglabā numurētās nerūsoša tērauda tvertnēs eļļas ražotāju noliktavās, kuri apzinās, ka skābekļa un gaismas ietekmē zūd olīveļļas kvalitāte;

2) tvertnes vispirms tiek aizzīmogotas ar zīmogvasku, uz kura ir uzraksts “κυανούν” (zils), zīmogu atjaunojot, ja tvertne nav iztukšota, – tādējādi tiek nodrošināta produkcijas kontrole;

3) aizliegts tvertnes saturu pārliet un nefasēto produktu transportēt ārpus noteiktā produkta ražošanas apgabala – tā līdz minimumam samazina laiku, kad taukvielas uz eļļas virsmas var atrasties kontaktā ar skābekli, pārvadājot produktu tvertnēs vai fasējot;

4) aizliegts produktu izvest ārpus noteiktā ražošanas apgabala caurspīdīgās tvertnēs vai tarā, lai olīveļļu nepakļautu tiešu saules staru iedarbībai, kas izraisa fotooksidāciju;

5) pudeles tiek aizzīmogotas ar zīmogvasku, kura sastāvs katrai pildīšanas partijai ir citāds (atšķiras zīmogvaska sastāvs un aizzīmogošanas veids), lai novērstu produkta viltošanas iespēju (pastiprināta kontrole) tā fasēšanas laikā un lai nodrošinātu izsekojamību.

Produkts tiek pildīts necaurspīdīgos stikla, metāla vai keramikas traukos, kas piemēroti pārtikas glabāšanai, drīkst izmantot arī citu necaurspīdīgu materiālu, kas nemaina satura īpašības un atbilst to valstu tirdzniecības un/vai juridiskajām prasībām, kurās produkts tiek pārdots.

3.6. Īpaši noteikumi tā produkta marķēšanai, uz kuru attiecas reģistrētais nosaukums

Saskaņā ar Eiropas Savienības tiesību aktu noteikumiem uz marķējuma ir viens no šādiem logotipiem:

Uz pudeles tiek norādīts arī ražotāja kods, un katrai pudelei piešķir savu numuru, līdz ar to patērētāji saņem precīzāku, specializētu informāciju.

4. Ģeogrāfiskā apgabala īsa definīcija

Apgabals, kurā tiek ražota augstākā labuma neapstrādāta olīveļļa Galano Metaggitsiou Chalkidikis, atrodas Sitonijas dima Metangices administratīvajā apgabalā.

5. Saikne ar ģeogrāfisko apgabalu

5.1. Ģeogrāfiskā apgabala specifika

Noteiktā ģeogrāfiskā apgabala specifika izskaidrojama ar tā atrašanās vietu: austrumos no upes, rietumos no jūras, bet ziemeļos un dienvidos to norobežo kalni.

Apgabala reljefu galvenokārt veido nogāzes ar 1–15 % lielu slīpumu; to platība aizņem lielāko apgabala daļu – 1 820 ha, bet šai teritorijai visapkārt slejas stāvākas nogāzes, kuru slīpums var pārsniegt 60 %. Līdz ar to kultivējamās platības lielākoties ieskauj pakalni. Tādējādi veidojas slēgta ieplaka, kura ir aizsargāta no austrumu vējiem, kas nes nokrišņus, un kurā valda samērā zema temperatūra – gada aukstākajā mēnesī tās vidējā vērtība ir 2,5 °C, bet siltākajā – 22,5 °C. Šim apgabalam raksturīgas arī agrīnas salnas, kas izskaidrojamas ar reljefa ietekmi uz klimatu.

Apgabalā valda Vidusjūras klimats. Tam piemīt arī Vidusjūras ietekmēta kontinentāla klimata iezīmes, un nokrišņu daudzums nav īpaši liels: gada vidējais nokrišņu daudzums ir 505 mm zemākajos apgabalos un 662 mm augstākajos. No jūnija līdz septembrim ir gada sausākais laiks (119–169 mm), vismazāk nokrišņu ir septembrī (20–29 mm). Halkidikes Metangicē olīvkoki ir stādīti Vertiska kalna apkaimē augsnēs, kuras veidojušās paleozojā un kurās sastopami divvizlu un biotīta gneisi, granīti, slānekļi, kvarcīti, diorīti un laukšpati. Augsne ir vidēji skāba ar zemu pH (5 un 6), taču pārējās Halkidikes nomes daļās olīvkoku stādījumi aug galvenokārt bāziskās kaļķakmens augsnēs, kuru pH ir lielāks vai vienāds ar 7. Mehāniskā sastāva ziņā augsnes ir vieglas līdz vidējas, tām ir labas ūdensīpašības un gaisīpašības, vidēja ūdenscaurlaidība, apmierinoša ūdens notece un laba ūdens un barības vielu aprite, turklāt tām raksturīgs augsts fosfora saturs.

Halkidikes Metangicē olīvdārzos vismaz 90 % stādījumu ir izraudzīta “Strongilolia” (“Galani”, “Prasinolia”) šķirne, kas nostiprinājusies konkrētajā ģeogrāfiskajā apgabalā, jo labi atbilst turienes augsnes un klimatiskajiem apstākļiem. “Chondroelia Chalkidikis” šķirne stādīta ne vairāk kā 10 % platību. “Strongilolia” šķirnes izplatība konkrētajā apgabalā ir izskaidrojama ar piemēroto mikroklimatu un cilvēku darbību, kas burtiski ir pārveidojusi novada lauksaimniecības zemes, augsnes skābumu neitralizējot ar organiskajiem mēsliem un zaļmēslojumu, bet rupjo augsni uzrokot ar rokām.

“Strongilolia” ir šķirne, kurai raksturīgi lieli augļi. Tās olīvām ir apaļi ovāla forma, pie kātiņa nav izcilnīšu, un tās nogatavojas novembrī. Ražu sāk novākt agri, kad augļu krāsa kļuvusi zaļgani violeta, spiešana notiek aukstā veidā, olīvu masas temperatūrai nepārsniedzot 27 °C. Augļu svars ir no 2,6 līdz 7,5 (vidēji 4,6) gramiem, un eļļas saturs tajos ir 16 %. Olīvas var izmantot divējādi: kā galda olīvas un kā izejvielu olīveļļas ražošanai; šķirne ir nosakāma pēc augļiem un lapām.

“Chondroelia Chalkidikis” ir olīvu šķirne ar lieliem augļiem (mīkstuma un kauliņa attiecība ir 7–10:1). Olīvas var izmantot divējādi: kā galda olīvas un olīveļļas ražošanai; šķirni atšķir pēc augļiem un lapām.

5.2. Produkta specifika

Galano Metaggitsiou Chalkidikis piemīt šādas īpašības:

— vismaz 90 % olīveļļas ir iegūti no šķirnes “Strongilolia” (“Galani”, “Prasinolia”),

— augsts oleīnskābes saturs (vismaz 73 %),

— liels nepiesātināto taukskābju saturs (vismaz 84 % salīdzinājumā ar piesātināto taukskābju saturu),

— zems linolēnskābes (mazāk par 1,0 %) un linolskābes (mazāk par 11 %) saturs,

— olīveļļa ir vidēji augļaina (augļainuma mediāna virs 3), vidēji sīva (sīvuma mediāna virs 3), viegli līdz vidēji rūgtena (rūgtenuma mediāna zem 2,5). Galano Metaggitsiou Chalkidikis var raksturot kā saldenu olīveļļu, jo tās rūgtuma vērtība bieži ir zemāka par 2.

Turklāt olīveļļu Galano Metaggitsiou Chalkidikis iegūst no agri novāktām olīvām, kas nobriedušas jau oktobrī, kad augļu krāsa top zaļgani violeta. Tad veic auksto spiešanu, olīvu masas temperatūrai nepārsniedzot 27 °C.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Olīveļļai Galano Metaggitsiou Chalkidikis raksturīgās īpašības ir saistītas ar šķirnes “Strongilolia” (“Galani”, “Prasinolia”) izmantošanu, ko komerciālā mērogā neaudzē gandrīz nekur citur kā tikai noteiktajā ģeogrāfiskajā apgabalā. Šķirne ir nostiprinājusies šajā novadā, kļūdama par tā galveno olīvaudzēšanas kapitālu, proti, no tās iegūst 90 % kopējās olīvu produkcijas. Šīs šķirnes izteiktais īpatsvars konkrētajā novadā ir izskaidrojams ar mikroklimatu (sausums, sauss klimats, mazs nokrišņu daudzums, agrīnas salnas, zema temperatūra, zems augsnes pH, reljefs) un ar cilvēku darbību, kas vārda tiešā nozīmē ir pārveidojusi novada lauksaimniecības zemes, augsnes skābumu neitralizējot ar organiskajiem mēsliem un zaļmēslojumu. bet smago augsni padarot irdenāku, uzrokot to ar rokām. Šādu augsnes un klimatisko apstākļu ietekmē ir veidojusies lielāka oleīnskābes koncentrācija (ap 73 %) un mazāka linolēnskābes un linolskābes koncentrācija (attiecīgi zem 1,0 % un zem 11 %), līdz ar to olīveļļai Galano Metaggitsiou Chalkidikis ir raksturīga lielāka noturība pret oksidāciju.

Turklāt olīveļļas Galano Metaggitsiou Chalkidikis labos kvalitātes rādītājus ir ietekmējis arī augstais fosfora saturs augsnē. Augstākā labuma neapstrādātajai olīveļļai Galano Metaggitsiou Chalkidikis piemīt svaiga, tīra, izteikti augļaina olīvu smarža, kas izskaidrojama ar zemo nokrišņu daudzumu, kurš veicina līdzsvarotu smaržu, ar agrīno ražas laiku, kad izspiestā olīveļļa iegūst intensīvu aromātu, un ar olīvu spiešanas veidu (aukstā spiešana), kas nekaitē olīveļļā esošām aromātiskām vielām un neļauj tām izzust.

Atsauce uz specifikācijas publikāciju

(Šīs regulas 6. panta 1. punkta otrā daļa)

http://www.minagric.gr/images/stories/docs/agrotis/POP-PGE/Galano_Metaggitsiou_Xalkidikis_300714.pdf

(1) OV L 343, 14.12.2012., 1. lpp.